ভূত (উপমহাদেশীয় সংস্কৃতি)

ভূত (সংস্কৃত: भूत, bhūta) হল একটি অতিপ্রাকৃত সত্তা। ভারতীয় উপমহাদেশের জনপ্রিয় সংস্কৃতি, সাহিত্য এবং কিছু প্রাচীন গ্রন্থে ভুত বলতে সাধারণত একজন মৃত ব্যক্তির আত্মা বোঝায়। ভূত কীভাবে অস্তিত্ব লাভ করে তার ব্যাখ্যা অঞ্চল ও সম্প্রদায়ভেদে ভিন্ন হতে পারে। তবে সাধারণত মনে করা হয় যে তারা অস্থির ও অশান্ত থাকে। কারণ কোনো একটি কারণ তাদের পরবর্তী যাত্রায় (পুনর্জন্ম, অবসান, নির্বাণ বা স্বর্গ বা নরকে গমন, ঐতিহ্য অনুযায়ী) বাধা সৃষ্টি করে। সহিংস মৃত্যু, জীবনের কোনো অপূর্ণ বিষয়, অথবা জীবিত আত্মীয়-স্বজনদের দ্বারা সঠিকভাবে অন্ত্যেষ্টিক্রিয়া সম্পন্ন না হওয়া এই বাধার কারণ হতে পারে।

উপমহাদেশের মানুষের মনে ভূতের প্রতি বিশ্বাস বহু প্রজন্ম ধরে গভীরভাবে প্রোথিত রয়েছে। এই অঞ্চলে বহু স্থানে ভূতের অস্তিত্বের দাবি করা হয়, যেমন শ্মশান, পরিত্যক্ত ভবন, প্রাসাদ, হাভেলি, দুর্গ, বনবিভাগের বাংলো, চিতাগাট ইত্যাদি। ভূত বাঙালি সংস্কৃতিতেও একটি গুরুত্বপূর্ণ স্থান অধিকার করে। ভূত এবং বিভিন্ন অতিপ্রাকৃত সত্তা বাংলাদেশ ও ভারতের পশ্চিমবঙ্গের মুসলিম ও হিন্দু—উভয় সম্প্রদায়ের সামাজিক ও সাংস্কৃতিক বিশ্বাসের একটি অবিচ্ছেদ্য অংশ। রূপকথার গল্পগুলোতে প্রায়শই ভূতের ধারণা ব্যবহৃত হয়, এবং আধুনিক বাংলা সাহিত্য, সিনেমা, রেডিও ও টেলিভিশন অনুষ্ঠানে অতিপ্রাকৃত ঘটনার উল্লেখ ব্যাপকভাবে পাওয়া যায়।

পাকিস্তানে "জিন" শব্দটি আরবি জিনদের পাশাপাশি ভূতদের বোঝাতেও ব্যবহৃত হয়। আরবি ও পারস্য পুরাণ দ্বারা প্রভাবিত হয়ে পাকিস্তানি সমাজে ভূতদের পরিচয় আরও বৈচিত্র্যময় ও পরিবর্তনশীল হয়ে উঠেছে। তারা কখনো আগুন দিয়ে গঠিত অন্য জগতের জিন, আবার কখনো যন্ত্রণাদায়ক মৃত্যুবরণ করা মানুষের ভূত হিসেবে বিবেচিত হয়।

ব্যুৎপত্তি ও বাগধারা
ভূতা হল একটি সংস্কৃত শব্দ। শব্দটি "অতীত" এবং "অস্তিত্ব" অর্থ বহন করে এবং এটি "ইন্দো-ইউরোপীয় ভাষাগুলির মধ্যে সবচেয়ে বিস্তৃত মূলগুলির একটি—অর্থাৎ, *bheu/*bhu-" এর সাথে সংযুক্ত হওয়ায়, প্রায় প্রতিটি শাখায় অনুরূপ উচ্চারণযুক্ত শব্দের সন্ধান পাওয়া যায়, যেমন আইরিশ (bha), ইংরেজি (be), লাতভীয় (but) এবং ফারসি (budan)।

হিন্দুধর্মে, ভূতা পঞ্চভূত (সংস্কৃত: पञ्चभूत; pañca bhūta) নামে পরিচিত পাঁচটি মৌলিক উপাদানের একটি গোষ্ঠীকে বোঝায়। হিন্দুধর্মে পঞ্চভূত সমস্ত মহাজাগতিক সৃষ্টির ভিত্তি। এই উপাদানগুলো হল: পৃথ্বী (সংস্কৃত: पृथ्वी), জল (সংস্কৃত: आपः), অগ্নি (সংস্কৃত: अग्नि), বায়ু (সংস্কৃত: वायु:), আকাশ (সংস্কৃত: आकाश)। আয়ুর্বেদ এবং ভারতীয় দর্শনে, মানুষের শরীর এই পাঁচটি উপাদান দ্বারা গঠিত।

হিন্দুস্তানি, পাঞ্জাবি, কাশ্মিরি, বাংলা, সিন্ধি এবং উপমহাদেশের অন্যান্য উত্তরের ভাষাগুলিতে "ভূত" ধারণাটি প্রবচনের মাধ্যমে ব্যাপকভাবে ব্যবহৃত হয়। ভূত সওয়ার হওয়া বলতে বোঝায় কোনো কিছুর প্রতি অবসেসিভ আগ্রহ নেওয়া বা নিরলসভাবে সেই লক্ষ্য অর্জনের জন্য কাজ করা। বিপরীতে, ভূত নামানো বলতে বোঝায় কোনো অবসেসন থেকে মুক্তি পাওয়া বা আগে দৃঢ়ভাবে বিশ্বাস করা কোনো ভুল ধারণাকে দূর করা। ভূত লাগা বলতে বোঝায় অগোছালো, অপরিচ্ছন্ন বা হাস্যকরভাবে পোশাক পরা। কোনো বাড়ি বা ভবন যদি অব্যবহৃত, অপরিচ্ছন্ন বা পরিত্যক্ত অবস্থায় থাকে, তবে একে মাঝে মাঝে অবজ্ঞাসূচকভাবে "ভূত বাংলো" বলা হয়।

এই শব্দটি দক্ষিণ-পূর্ব এশিয়াতেও ব্যাপকভাবে প্রসারিত হয়েছে। এটি সংস্কৃত থেকে জাভানি ভাষায় প্রবেশ করেছে "বুতা" নামে। বুতা সাধারণত স্থানসমূহকে অভিশপ্ত করে রাখে এমন একটি দুষ্ট আত্মা বা দৈত্যকে বোঝায়। এটি ওয়ায়াং কাহিনির দুষ্ট দৈত্যদের এক শ্রেণির প্রতিভূ, যেমন "বুতা চাকিল"। মালয় অঞ্চলে এটি বিকশিত হয়ে এক ধরনের জিন-সদৃশ প্রাণীর অর্থে ব্যবহৃত হয়, যা Malay Annals-এ উল্লেখ করা হয়েছে। এরকম একটি দানব সম্পর্কে কিংবদন্তি রয়েছে। যেমনঃ মালয় উপদ্বীপের উত্তরের পেরাক নদীর সমভূমিতে বাস করত এবং তার নাম অনুসারে "বোটা" নামে একটি শহরের উৎপত্তি হয়েছে।

আরও দেখুন
ভূত
বাঙালি সংস্কৃতিতে ভূত
প্রেত
পেত্নী
বেতাল

তথ্যসূত্র

বহিঃসংযোগ 

ভারতের কুসংস্কার
পাকিস্তানের কুসংস্কার
বাংলাদেশের কুসংস্কার
হিন্দুধর্মে অপদেবতা
নেপালের সংস্কৃতি
হিন্দু পুরাণে মানবেতর জাতি